ખેર, ગુજરાતના રમખાણો કે અમેરિકી વિઝા તો ચીલાચાલુ મુદ્દા થઈ ગયાં છે અને આ મુદ્દાઓ વડે મોદી સતત અને અસ્ખલિત રીતે લોકપ્રિયતા તેમજ નકારાત્મક પ્રસિદ્ધિ મેળવતાં જ રહે છે, પણ આ વખતે મોદીએ જે મુદ્દો ઉઠાવ્યો છે, તે દેશના દક્ષિણી રાજ્યો સાથે જોડાયેલો છે કે જ્યાં ભાજપે હજી જમીન શોધવાની છે. આંધ્ર પ્રદેશમાંથી પૃથક રાજ્ય તેલંગાણાની રચનાના મુદ્દે મોદીએ મોઢું ખોલ્યું છે અને ખૂબ જ સિફતપૂર્વક. મોદીએ તેલંગાણા મુદ્દે જે સવાલો ઊભા કર્યાં છે, તે એક કુશળ રાજકારણી તરીકે તો સચોટ છે જ, પણ ભાજપ માટે અભેદ્ય હૈદરાબાદી કિલ્લાને ભેદવાની દૃષ્ટિએ વ્યુહાત્મક પણ છે. મોદીએ તેલંગાણા મુદ્દે એક રીતે સરદારી કવાયત શરૂ કરી છે.